Temeljem odredbe članka 31. Statuta Lokalne akcijske grupe „Zeleni trokut“ Skupština LAG-a na svojoj sjednici održanoj dana 30.12.2024. godine donosi

**PRAVILNIK O PROVEDBI LAG NATJEČAJA**

**Članak 1.**

Odredbe ovog Pravilnika usklađene su sa:

- Pravilnikom o provedbi lokalnih razvojnih strategija unutar intervencije 77.06. »Potpora LEADER (CLLD) pristupu« iz Strateškog plana Zajedničke poljoprivredne politike Republike Hrvatske 2023. - 2027. (NN 113/2024) (u daljnjem tekstu: Pravilnik o provedbi LRS),

- Ugovoru o sufinanciranju provedbe LRS unutar Strateškog plana ZPP sklopljenog 13.12.2023. godine,

- Sporazumom o povjerljivosti od 13.12.2023. godine,

- Lokalnom razvojnom strategijom za razdoblje 2023.-2027. LAG-a (u daljnjem tekstu: LRS).

**Članak 2.**

Ovim Pravilnikom utvrđuje se provedba LAG natječaja i odabira projekata unutar intervencija iz LRS, postupovna pravila koja provodi LAG i druga pitanja s tim u vezi.

Ukoliko nešto nije određeno ovim Pravilnikom ili je u suprotnosti sa odredbama Pravilnika o provedbi LRS primjenjuju se odredbe Pravilnika o provedbi LRS.

**Članak 3.**

Postupak odabira projekata na LAG natječaju provodi se sukladno odredbama Pravilnika o provedbi LRS i ovog Pravilnika.

Sve odredbe LAG natječaja su pravno obvezujuće za korisnika.

**Članak 4.**

U slučaju saznanja da se nalazi u sukobu interesa, osoba koja sudjeluje u postupku odabira projekata obvezna je o tome odmah izvijestiti ostale sudionike i nadležno tijelo LAG-a te pisanim putem zatražiti izuzimanje iz daljnjeg postupka u svezi s projektom na koji se odnosi utvrđeni sukob interesa.

Izvješćivanje o potencijalnom sukobu interesa može se provesti pisanim putem ili elektroničkim putem na e-mail adresu.

**Članak 5.**

U slučaju da osoba koja se nalazi u potencijalnom sukobu interesa iz članka 4. ovog Pravilnika ne izvijesti LAG o postojanju istoga, LAG je ovlašten provesti istragu i utvrditi postojanje potencijalnog sukoba interesa.

Ukoliko o postajanju potencijalnog ili stvarnog sukoba interesa osoba ne izvijesti LAG ili LAG nije mogao u postupku istrage utvrditi postojanje sukoba interesa, a naknadno je postojanje istoga utvrđeno, LAG je ovlašten tražiti od takve osobe naknadu štete.

**Članak 6.**

LAG natječaj se može ograničiti po vrsti projekta ili aktivnosti, organizacijskom obliku i/ili veličini korisnika, lokaciji ulaganja, visini i intenzitetu potpore, visini projekta, broju prijavljenih zahtjeva po korisniku te ostalome što doprinosi ostvarenju LRS.

**Članka 7.**

ID Zahtjeva za potporu ima slijedeći oblik/strukturu:

godina prijave-oznaka TO iz LRS-redni broj LAG natječaja-redni broj prijave

**Članak 8.**

LAG je ovlašten u svakome trenutku od objave LAG natječaja do isteka roka od pet godina od dana konačne isplate od korisnika tražiti na uvid svu originalnu poslovnu i financijsku dokumentaciju vezanu uz prijavu i provedbu projekta.

U slučaju da se prilikom uvida u dokumentaciju korisnika utvrdi prijevara koja za posljedicu ima financijsku korekciju prema LAG-u, LAG je ovlašten od korisnika zahtijevati naknadu štete.

**Članak 9.**

Prilikom pripreme i objave LAG natječaja LAG utvrđuje listu kriterija odabira i pripadajuće bodove sukladno načelima kriterija odabira iz LRS.

LAG će u natječaju definirati kriterije odabira prema prioritetima koji moraju proizlaziti iz LRS.

U slučaju da dva ili više zahtjeva za potporu imaju isti broj bodova prednost se određuje sljedećim redoslijedom:

1. veći broj bodova na pojedinom kriteriju odabira počevši od prvog kriterija odabira do zadnjeg po redoslijedu u tablici kriteriji odabira iz Natječaja,
2. vrijeme podnošenja zahtjeva za potporu.

**Članak 13.**

Ukoliko je prilikom odabira projekata član Upravnog odbora suzdržan iako je upozoren da suzdržanost nije dopuštena, LAG utvrđuje da se suzdržani član izuzeo od glasovanja.

**Članak 14.**

U postupku odlučivanja o prigovorima, komisija za prigovore može:

* odbaciti prigovor ukoliko isti nije dostavljen sukladno uvjetima LAG natječaja,
* odbiti prigovor ukoliko se utvrdi da korisnik nije dokazao povredu svojih prava iz članka 43. stavak 5. Pravilnika o provedbi LRS,
* usvojiti prigovor te donijeti odluke iz nadležnosti Upravnog odbora iz članaka 41. i 42. Pravilnika.

**Članak 15.**

Tumačenje odredbi ovog Pravilnika u nadležnosti je Upravnog odbora LAG-a.

**Članak 16.**

U slučaju da nešto nije određeno ovim Pravilnikom niti drugim nadređenim aktima, Upravni odbor donosi odluku vodeći računa o objektivnosti, nepristranosti i načela jednakog postupanja prema svim sudionicima natječajnog postupka.

**Članak 17.**

Ovaj Pravilnik stupa na snagu danom donošenja i objaviti će se u LAG natječaju.

UR.BROJ: PR/24-P/62-SU

U Pakracu, 30.12.2024.

Predsjednica

Dajana Čavlović, mag.ing.agr. v.r.